ai4bharat/Pralekha huggingface dataset:
பிரதமர் அலுவலகம்
கோவிட்-19 தொற்றுக்கான உயர் உற்பத்திப் பரிசோதனை வசதிகளை ஜூலை 27-ஆம் தேதி பிரதமர் தொடங்கி வைக்கிறார்.
பிரதமர் திரு.நரேந்திர மோடி, ஜூலை 27-ஆம் தேதி காணொளிக் காட்சி மூலம் கோவிட்-19–க்கான உயர் உற்பத்திப் பரிசோதனை வசதிகளைத் தொடங்கி வைக்கிறார். இந்த வசதிகள் நாட்டின் பரிசோதனைத் திறனை அதிகரிப்பதுடன், நோயை ஆரம்பத்திலேயே கண்டறிந்து, சிகிச்சை பெற உதவும். இதன் மூலம் தொற்றுப் பரவலைக் கட்டுப்படுத்த முடியும்.
ஐசிஎம்ஆர்- தேசியப் புற்றுநோய்த் தடுப்பு மற்றும் ஆராய்ச்சி நிறுவனம், நொய்டா, ஐசிஎம்ஆர்- தேசிய இனப்பெருக்க சுகாதாரம் மற்றும் ஆராய்ச்சி நிறுவனம், மும்பை, ஐசிஎம்ஆர் - தேசிய காலரா மற்றும் நுரையீரல் நோய்கள் நிறுவனம், கொல்கத்தா ஆகிய மூன்று இடங்களில் இந்த உயர் உற்பத்தி பரிசோதனை வசதிகள் அமைக்கப்படும். இதன் மூலம் நாளொன்றுக்கு 10,000 மாதிரிகளைச் சோதிக்க முடியும். இந்த சோதனைக் கூடங்கள், சோதனை நேரத்தைக் குறைப்பதுடன், மருத்துவப் பொருள்கள் மூலம் ஆய்வகப் பணியாளர்களுக்குத் தொற்று பரவுவதையும் குறைக்கும். இந்தப் பரிசோதனைக் கூடங்கள், கோவிட் நோயை மட்டுமல்லாமல், இதர நோய்களையும் பரிசோதிக்கும் திறன் கொண்டவையாகும். தொற்றுக் காலத்திற்குப் பின்னர், ஹெபடிடிஸ் பி மற்றும் சி, எச்ஐவி , மைக்கோ பாக்டீரியம் காசநோய், சைட்டோ மெகலோ வைரஸ், கிளாமைடியா, நெய்சீரியா, டெங்கு உள்ளிட்ட நோய்களுக்கான சோதனைகளை மேற்கொள்ளவும் முடியும்.
மகாராஷ்டிரா, மேற்குவங்கம், உத்தரப்பிரதேசம் ஆகிய மாநிலங்களின் முதலமைச்சர்களுடன், மத்திய சுகாதாரம் மற்றும் குடும்பநலம், அறிவியல் மற்றும் தொழில்நுட்பத்துறை அமைச்சர் இந்த நிகழ்ச்சியில் பங்கேற்பார்.
சிறப்பு சேவைகள் மற்றும் கட்டுரைகள்
"பாரத் இன்டர்நெட் உத்சவ்- இணையத்தின் சக்தியைக் கொண்டாடுங்கள்" - வாழ்க்கை மாற்றம் குறித்த மனித கதைகளை ஆவணப்படுத்தும் ஊடகப் பிரச்சாரம்
விரைவான, அனைவரையும் உள்ளடக்கிய, சமூக-பொருளாதார வளர்ச்சிக்காக பாதுகாப்பான, நம்பகமான, மலிவு மற்றும் உயர்தர ஒருங்கிணைந்த தொலைத்தொடர்பு சேவைகளை எந்த நேரத்திலும், எங்கும் வழங்குவதில் தொலைத்தொடர்புத் துறை கவனம் செலுத்துகிறது. மத்திய, மாநில அரசுகளின் கூட்டு முயற்சியால், நாட்டின் தொலைதூரப் பகுதிகள் இணையம் மூலம் இணைக்கப்பட்டு, அறிவுப் பகிர்வு மற்றும் பொருளாதார வளர்ச்சிக்கு இணையம் இன்றியமையாத கருவியாக உருவெடுத்துள்ளது.
இந்த வகையில், தொலைத் தொடர்புத் துறை "பாரத் இன்டர்நெட் உத்சவைக்" கொண்டாடுகிறது. இதில் குடிமக்கள் தங்கள் கதைகள் / வீடியோக்களை அனைத்து சமூக ஊடகங்களிலும் #BharatInternetUtsav மூலம் 2 நிமிடங்கள் வரை பகிர்ந்தும், MYGOV-ல் பதிவிட்டும் ரூ.15,000 வரை ரொக்கப் பரிசுகளை வெல்லலாம். இந்தப் போட்டி 07.07.2023 முதல் 21.08.2023 வரை MYGOV-ல் https://innovateindia.mygov.in/bharat-internet-utsav/ நடத்தப்படும்.
-------------
AP/SMB/GK
(Visitor Counter : 45
இளைஞர் நலன் மற்றும் விளையாட்டு அமைச்சகம்
இந்திய இளைஞர்களுக்கு திறன் பயிற்சி அளித்து, உலகச் சந்தையில் அவர்களுக்கு வேலைவாய்ப்பை உருவாக்குகிறோம்: திரு.அனுராக் தாக்கூர்
நேரு இளைஞர் மைய இளம் தன்னார்வலர்களுக்கான முன்னோடி ஆன்-லைன் பயிற்சியை மத்திய அமைச்சர் திரு.அனுராக் தாக்கூர் தொடங்கி வைத்தார்
முக்கிய அம்சங்கள்:
- 1.4 முதல் 2 மில்லியன் இளைஞர்களுக்கு அத்தியாவசிய வாழ்க்கைத் திறன்கள் மற்றும் ஆளுமைத் திறன், தேச நிர்மாணம், உள்ளாட்சிப் பணிகள், சமூகத்தை திரட்டுதல், சமுதாய சேவை மற்றும் அதிகாரமளித்தலில் பிரம்மாண்ட பயிற்சி அளிப்பதே இந்த முயற்சியின் நோக்கம்
- 10 லட்சம் இளைஞர்களுக்கு விரைவில் பயிற்சி அளிக்க, முன்னோடி பயிற்சித் திட்டத்தில் ஒரு அங்கமாக இடம் பெறும் 100 தன்னார்வலர்கள் அடித்தளமிடுவார்கள்: திரு.அனுராக் தாக்கூர்
நேரு இளைஞர் மைய இளம் தன்னார்வலர்களுக்கு இளைஞர்களுக்கான ஆன்-லைன் பயிற்சியை மத்திய இளைஞர் நலன் மற்றும் விளையாட்டுத் துறை அமைச்சர் திரு.அனுராக் தாக்கூர் இன்று தொடங்கி வைத்தார். இளைஞர் நலத்துறை செயலாளர் திருமதி.உஷா சர்மா, திறன் உருவாக்க ஆணையத்தின் நிர்வாக உறுப்பினர் திரு.பிரவீன் பர்தேசி, இளைஞர் நலத்துறை இணை செயலாளர் திரு.நிதேஷ் குமார் மிஸ்ரா மற்றும் அமைச்சகத்தின் உயரதிகாரிகள் இந்த நிகழ்ச்சியில் கலந்து கொண்டனர். மத்திய இளைஞர் நலன் மற்றும் விளையாட்டு அமைச்சகம், தோற்கடிப்போம்-என்சிடி இயக்கத்துடன் இணைந்து ஐ.நா. பயிற்சி மற்றும் ஆராய்ச்சி நிறுவனம், யுனிசெப் மற்றும் நேரு இளைஞர் மைய வளாகங்களில், மத்திய அரசின் திறன் உருவாக்க ஆணையத்தின் ஒட்டு மொத்த ஒருங்கிணைப்பில் இந்தப் பயிற்சிக்கு ஏற்பாடு செய்துள்ளது.
நிகழ்ச்சியில் பேசிய திரு.அனுராக் தாக்கூர், “மோடி அரசு இந்திய இளைஞர்களுக்கு திறன் பயிற்சி அளித்து, அவர்களுக்கு உலகளாவிய சந்தையின் தேவைகளுக்கு ஏற்ற வேலைக்கு தயார்படுத்தி வருகிறது. உலகளாவிய விநியோகச் சங்கிலி, சேவைகள் துறை மற்றும் பொருளாதாரத்திற்கு, இளைஞர்களை ஒப்பந்த அடிப்படையில், கல்வி அளித்து மனித வள திறன் பயிற்சி அளிக்கும் வல்லமையைப் பெற்றிருப்பதோடு, இந்த தேவையைப் பூர்த்தி செய்ய ஏதுவாக திறன் பயிற்சி பெற்ற மனித வளத்தை பெருமளவில் உருவாக்கும் திறனும் இந்தியாவிற்கு உள்ளது. இது மட்டுமின்றி, புதிய தொழில் நிறுவனங்களை உருவாக்கி, இளைஞர்களிடையே தொழில் முனைவு உணர்வை ஊக்குவிப்பதற்கான வளமான சூழல் நம்மிடம் உள்ளது” என்றும் தெரிவித்தார்.
“இந்தியாவில் தற்போது சுமார் 230 மில்லியன் இளைஞர்கள் உள்ளனர். புவியியல் ரீதியாக பரந்து விரிந்துள்ள இவர்களுக்கு நாட்டை முன்னேற்றும் திறனும், அனைத்துத் தரப்பினரின் வாழ்க்கைத் தரத்தை உயர்த்தும் திறனும் உள்ளது. நாட்டின் சமூக, பொருளாதார முன்னேற்றத்திற்கு உந்து சக்தியாக செயல்படக் கூடிய அளவற்ற திறனும் இளைஞர்களுக்கு உண்டு. 21 ஆம் நூற்றாண்டில் இந்தியா மிக முக்கியப் பங்கு வகிப்பதோடு, ஒட்டு மொத்த உலகமும் நம்மை எதிர்நோக்கியிருப்பதால். இதில் இளைஞர்கள் முக்கியப் பங்காற்ற வேண்டும்” என்றும் திரு.அனுராக் தாக்கூர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1787966
சுகாதாரம் மற்றும் குடும்ப நலத்துறை அமைச்சகம்
இட்டோலிஜுமாப் என்ற மருந்தினை கோவிட் நோயாளிகளுக்கு அவசரகால தேவைக்கு கட்டுப்படுத்தப்பட்ட நிலையில்பயன்படுத்துவதற்கு இந்திய ரசாயன மருந்துகள் கட்டுப்பாட்டு ஜெனரல் அலுவலகம்  அங்கீகாரம் அளித்துள்ளது
தோலில் நீண்டகாலமாக இருக்கும் தீவிர சொரியாசிஸ் படல நோய்க்கு ஏற்கெனவே அங்கீகரிக்கப்பட்டுள்ள இட்டோலிஜுமாப்  என்ற மோனோகுளோனல் நோய் எதிர்ப்புக் கிருமியை, மருத்துவ ஆய்வகப் பரிசோதனைத் தகவல்களின் அடிப்படையில், கோவிட் -19 நோயாளிகளுக்கு கட்டுப்படுத்தப்பட்ட அவசரகாலத் தேவைக்குப் பயன்படுத்துவதற்கு இந்திய ரசாயன மருந்துகள் கட்டுப்பாட்டு ஜெனரல் அலுவலகம்  அங்கீகாரம் அளித்துள்ளது
மிதமானது முதல் தீவிர அளவிலான நீண்டகால தோல் சொரியாசிஸ் படல நோய்க்கான சிகிச்சைக்கு 2013ஆம் ஆண்டில் இருந்து இந்த மருந்தை அல்ஜுமாப் என்ற வர்த்தகப் பெயரில் பயோகான் நிறுவனம் உற்பத்தி செய்து, விற்பனை செய்து வருகிறது. உள்நாட்டில் தயாரிக்கப்படும் இந்த மருந்து கோவிட்-19 நோய்க்கும் இப்போது மறுபயன்பாட்டு அடிப்படையில் பயன்படுத்தப்படுகிறது.
கோவிட்-19 நோயாளிகளிடம் இந்த மருந்தை பரிசோதனை செய்ய ஆய்வகப் பரிசோதனையின் இரண்டாம் கட்ட முடிவுகளை பயோகான் நிறுவனம் டி.சி.ஜி.ஐ.-க்கு சமர்ப்பித்துள்ளது. டி.சி.ஜி.ஐ. அலுவலகத்தின் நிபுணர் குழு இந்த ஆய்வகப் பரிசோதனைகள் பற்றி ஆய்வு செய்தது.
மரணம் ஏற்படுவதைத் தடுக்கும் வாய்ப்பு, நுரையீரல் செயல்பாடுகளில் இதன் தாக்கம் ஆகியவை பற்றி பரிசீலனை செய்யப்பட்டது. கோவிட்-19 நோயாளிகளிடம் அழற்சி அதிகரிப்பைத் தடுப்பதற்கான மூலக்கூறுகள் இதில் இருப்பதாகத் தெரிவிக்கப்பட்டது.
விரிவான ஆய்வு மற்றும் கமிட்டியின் பரிந்துரைகளைக் கொண்டு, கட்டுப்படுத்தப்பட்ட அவசர காலப் பயன்பாட்டுக்கு இந்த மருந்தை விற்பனை செய்ய அனுமதி அளிக்க டி.சி.ஜி.ஐ. முடிவு செய்துள்ளது. கோவிட்-19 பாதிப்பால் மிதமானது முதல் தீவிர மூச்சுக் கோளாறு ஏற்படுபவர்களுக்கு, நோயாளியின் ஒப்புதலைப் பெற்று, ஆபத்துக் கால மேலாண்மைத் திட்ட ஏற்பாடு செய்து, மருத்துவமனையில் மட்டும் பயன்படுத்துவது போன்ற கட்டுப்பாடுகளுடன் இதைப் பயன்படுத்த அனுமதிக்கப்பட்டுள்ளது.
மத்திய சுகாதாரம் மற்றும் குடும்ப நல அமைச்சகம் குறிப்பிட்டுள்ள ``பரிசோதனைக் கட்டத்திலான சிகிச்சை முறைகளின்'' ஒரு பகுதியாக உள்ள ரசாயன மருந்துகளுடன் ஒப்பிட்டால் இட்டோலிஜுமாப் என்ற இந்த உள்நாட்டு மருந்தின் சராசரி விலை குறைவானதாகவே இருக்கும்.
பொருளாதார விவகாரங்களுக்கான மத்திய அமைச்சரவைக் குழு
நீலாச்சல் இஸ்பாட் நிகம் எனும் கூட்டுத்தொழில் நிறுவனத்தில் உள்ள தாதுக்கள் மற்றும் உலோகங்கள் வர்த்தகக் கழகம், தேசிய தாதுக்கள் மேம்பாட்டுக் கழகம், மெக்கான், பாரத மிகுமின் நிறுவனம், ஒடிசா அரசுக்கு சொந்தமான இரண்டு பொதுத்துறை நிறுவனங்கள் ஆகியவற்றின் பங்குகள் விற்பனைக்கு மத்திய அமைச்சரவை ‘கொள்கை அளவில்’ ஒப்புதல் அளித்துள்ளது
நீலாச்சல் இஸ்பாட் நிகம் எனும் கூட்டுத்தொழில் நிறுவனத்தில் உள்ள தாதுக்கள் மற்றும் உலோகங்கள் வர்த்தகக் கழகம்  தேசிய தாதுக்கள் மேம்பாட்டுக் கழகம்  , மெக்கான் , பாரத மிகுமின் நிறுவனம்  , ஒடிசா அரசுக்கு சொந்தமான ஒடிசாவின் தொழில் மேம்பாடு மற்றும் முதலீட்டுக் கழகம்  , ஒடிசா சுரங்கக்கழகம்  , ஆகியவற்றின் பங்குகளை இரண்டு கட்ட ஏல நடைமுறையில் விற்பனை செய்வதற்குப் பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழு ‘கொள்கை அளவில்’ ஒப்புதல் அளித்துள்ளது.
இந்த உத்தேசப் பங்கு விற்பனை மூலம் திரட்டப்படும் நிதி பொதுமக்கள் பயனடையும் வகையில், சமூகத்துறை / வளர்ச்சித் திட்டங் களுக்குப் பயன்படுத்தப்படும். வாங்குபவர் என எதிர்பார்க்கப்படுபவர், புதிய நிர்வாகத்தை / தொழில்நுட்பத்தை / முதலீட்டை நிறுவன வளர்ச்சிக்குக் கொண்டுவரலாம். நிறுவனத்தின் வணிகச் செயல்பாடுகளை மேம்படுத்துவதற்கு நவீன நடைமுறைகளைப் பயன்படுத்தலாம். இதன் மூலம் கூடுதல் வேலைவாய்ப்புகள் உருவாக்கப்படும்.
-----
(Visitor Counter : 186
உள்துறை அமைச்சகம்
பிளாஸ்டிக் நமது புவிக்கு ஆபத்தானது, அதன் பயன்பாட்டை அன்றாட வாழ்வில் குறைத்து நமது சந்ததியினரின் எதிர்காலத்தை பாதுகாக்க ஒவ்வொருவரும் பொறுப்பேற்க வேண்டும்: திரு ஜி. கிஷன் ரெட்டி
“இயற்கை வளங்களை அதிகப்படியாக பயன்படுத்துவது, பருவநிலை மாற்றத்தை விரைவுப்படுத்தி புவியில் சுற்றுச்சூழல் சமச்சீரின்மையை உருவாக்கி விடுகிறது. பிளாஸ்டிக் பூமிக்கு மிகவும் ஆபத்தானது, அதன் பயன்பாட்டை அன்றாட வாழ்வில் குறைத்து நமது சந்ததியினரின் எதிர்காலத்தை பாதுகாக்க ஒவ்வொருவரும் உறுதியேற்க வேண்டும்” என்று மத்திய உள்துறை இணையமைச்சர் திரு ஜி. கிஷன் ரெட்டி கூறியிருக்கிறார். புதுதில்லியில் இன்று புதுதில்லி மாநகராட்சி சபை ஏற்பாடு செய்திருந்த மரம் நடுதல், பிளாஸ்டிக் பயன்பாட்டை குறைத்தல் ஆகியவற்றை வலியுறுத்தும் நிகழ்ச்சியில் அவர் பேசினார்.
பிரதமர் செங்கோட்டையிலிருந்து நாட்டிற்கு ஆற்றிய உரையில் நமது வாழ்க்கையில் பிளாஸ்டிக் பயன்பாட்டைக் குறைத்து சுற்றுச்சூழலை பாதுகாக்குமாறு கேட்டுக்கொண்டதை திரு ரெட்டி சுட்டிக்காட்டினார். அதற்கேற்ப சுற்றுச்சூழலை பாதுகாப்பது, உள்ளாட்சி அமைப்புகள் அல்லது அரசுகளின் பொறுப்பு மட்டுமின்றி ஒவ்வொரு குடிமகனின் கடமையும் ஆகும் என்றும், இதனை மக்கள் இயக்கமாக மாற்ற வேண்டும் என்றும் அவர் வலியுறுத்தினார். காற்று மாசு அளவைக் குறைப்பதற்கு கூடுதல் முயற்சி எடுக்க வேண்டும் என்று அவர் கேட்டுக் கொண்டார். அப்போதுதான் புதுதில்லியில் சுற்றுச்சூழல் சமநிலை பராமரிக்கப்படும் என்று அவர் தெரிவித்தார்.
ஒருமுறை பயன்படுத்தும் பிளாஸ்டிக்கை கைவிடுவதற்கான உறுதி மொழியை பள்ளி மாணவர்கள், ஆசிரியர்கள், நடைபயிலுவோர் மற்றும் அதிகாரிகளுக்கு அமைச்சர், செய்து வைத்தார். புதுதில்லி மாநகராட்சி மன்றப் பள்ளி மாணவர்களை பிளாகிங் நிகழ்ச்சிக்கென அவர் கொடியசைத்து அனுப்பி வைத்தார். அவரும் அதில் பங்கேற்றார்.
தில்லி அரசின் முதன்மைச் செயலாளரும் புதுதில்லி மாநகராட்சி சபையின் தற்காலிக தலைவருமான திரு விஜய்குமார் தேவ் நிகழ்ச்சியில் பங்கேற்றார்.
மத்திய பணியாளர் தேர்வாணையம்
மத்தியகுடிமைப்பணி தேர்வாணைய உறுப்பினராக ஓய்வுபெற்ற லெப்டினன்ட் ஜென்ரல் ராஜ் சுக்லாபொறுப்பேற்றுக் கொண்டார்
மத்திய குடிமைப்பணி தேர்வாணைய உறுப்பினராக ஓய்வுபெற்ற லெப்டினன்ட் ஜென்ரல் ராஜ் சுக்லா பொறுப்பேற்றுக் கொண்டார். கடந்த 40 வருடங்களுக்கு மேலாக இந்திய ராணுவத்தில் பணியாற்றிய அவர், காஷ்மீர் பள்ளத்தாக்கில் எல்லைக் கோட்டு பகுதியையொட்டிய பாரமுல்லா பிராந்தியம் உள்ளிட்ட பல்வேறு பகுதிகளில் சிறப்பாக பணியாற்றியுள்ளார்.
வெலிங்டனில் உள்ள பாதுகாப்புப் படை வீரர்களுக்கான பயிற்சி கல்லூரி, செகந்திராபாதில் உள்ள பாதுகாப்பு மேலாண்மை கல்லூரி, புதுதில்லி தேசிய பாதுகாப்பு கல்லூரி ஆகியவற்றில் ராஜ் சுக்லா பயின்றுள்ளார். சிறந்த விமானியாக இருந்த அவர், நல்ல பேச்சாளராகவும் உள்ளார். சுமார் 70 கட்டுரைகளை எழுதியுள்ள அவர், இந்தியா மற்றும் வெளிநாடுகளில் 180-க்கும் மேற்பட்ட கருத்தரங்குகளில் பங்கேற்று உரையாற்றியுள்ளார்.
அவருடைய சேவையை அங்கீகரித்து கடந்த ஆண்டு குடியரசு தின விழாவில் பரம்விசிஷ்ட் சேவா பதக்கம் வழங்கி கௌரவிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842429
பிரதமர் அலுவலகம்
பங்களாதேஷ் பிரதமர் ஷேக் ஹசீனாவை பிரதமர் சந்தித்தார்
பங்களாதேஷ் பிரதமர் ஷேக் ஹசீனாவை தமது இல்லத்தில் பிரதமர் திரு. நரேந்திர மோடி இன்று சந்தித்தார். ஜி 20 மாநாட்டில் கலந்து கொள்வதற்காக பங்களாதேஷ் பிரதமர் இந்தியா வந்துள்ளார்.
இதுதொடர்பான பிரதமரின் சமூக ஊடக பதிவு;
"பிரதமர் ஷேக் ஹசீனாவுடன் பயனுள்ள கலந்துரையாடல்களை மேற்கொண்டேன். கடந்த 9 ஆண்டுகளில் இந்தியா-வங்கதேச உறவில் ஏற்பட்டுள்ள முன்னேற்றம் மிகவும் மகிழ்ச்சி அளிக்கிறது. எங்கள் பேச்சுவார்த்தையில் வணிக இணைப்பு மற்றும் பல விஷயங்கள் குறித்து விவாதிக்கப்பட்டது.
----
ANU/AD/PKV/KRS
(
பிரதமர் அலுவலகம்
ஜப்பான் பிரதமராக பொறுப்பேற்றுள்ள மேன்மைமிகு ஃபுமியோ கிஷிடாவுக்கு பிரதமர் வாழ்த்து
ஜப்பான் பிரதமராக பொறுப்பேற்றுள்ள மேன்மைமிகு ஃபுமியோ கிஷிடாவிடம் பேசிய பிரதமர் திரு நரேந்திர மோடி அவருக்கு வாழ்த்து தெரிவித்தார்.
இது குறித்து தமது டிவிட்டர் பக்கத்தில் பதிவிட்டுள்ள பிரதமர், “மேன்மைமிகு ஃபுமியோ கிஷிடாவிடம் பேசி ஜப்பான் பிரதமராக பொறுப்பேற்றுள்ளதற்காக அவருக்கு வாழ்த்து தெரிவித்தேன். சிறப்புமிக்க இந்திய-ஜப்பன் சர்வதேச கூட்டை மேலும் வலுப்படுத்தவும், இந்திய-பசிபிக் பகுதியில் ஒத்துழைப்பை மேம்படுத்தவும் அவருடன் இணைந்து பணியாற்றுவதற்கு ஆவலாக உள்ளேன்,” என்று கூறியுள்ளார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 203.42 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 203.42 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 2.40 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1863581
தொழிலாளர் மற்றும் வேலைவாய்ப்பு அமைச்சகம்
இந்தியா - ஆஸ்திரேலியா இடையே, சுரங்க பாதுகாப்பு, பரிசோதனை மற்றும் ஆராய்ச்சி நிலையம் தொடர்பான புரிந்துணர்வு ஒப்பந்தத்திற்கு மத்திய அமைச்சரவை ஓப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய அரசின் தொழிலாளர் மற்றும் வேலை வாய்ப்பு அமைச்சகத்திற்கு உட்பட்ட, சுரங்கப் பாதுகாப்பு தலைமை இயக்குநர் மற்றும் ஆஸ்திரேலியாவின் குயின்ஸ்லாந்து அரசின் இயற்கை வளங்கள், சுரங்கம் மற்றும் எரிசக்தித்துறைக்கு உட்பட்ட சுரங்க பாதுகாப்பு, பரிசோதனை மற்றும் ஆராய்ச்சி நிலையம் இடையே புரிந்துணர்வு ஒப்பந்தம் மேற்கொள்ள ஒப்புதல் அளிக்கப்பட்டது.
விளைவு
இந்த புரிந்துணர்வு ஒப்பந்தம், இந்தியாவின் சுரங்க பாதுகாப்பு தலைமை இயக்குநர் மற்றும் ஆஸ்திரேலியாவின் சிம்தார்ஸ்  இடையே ஒத்துழைப்பை ஏற்படுத்த உதவும்.
· அபாயகரமான பாதுகாப்பு மேலாண்மை முறை மற்றும் பயிற்சி வழங்கும் முறை செயல்பாட்டுக்கு வரும்,
· மாநாடுகள், கருத்தரங்குகள் மற்றும் இதர தொழில்நுட்ப ரீதியான கூட்டங்களுக்கு ஏற்பாடு செய்தல், பணியிடப் பாதுகாப்பு மற்றும் சுகாதார பயிற்சி மையம், மற்றும் தேசிய சுரங்க பேரிடர் மையத்தை அமைத்தல், மற்றும்
· சுரங்க பாதுகாப்பு தலைமை இயக்ககத்தின் ஆராய்ச்சி மற்றும் மேம்பாட்டுப் பிரிவு ஆய்வுக் கூடங்களை நவீனப்படுத்துதல்.
நடைமுறை செயல்திட்டம்:
இந்த புரிந்துணர்வு ஒப்பந்தம் கையெழுத்தான தினத்திலிருந்து 3 ஆண்டுகளுக்கு நடைமுறையில் இருக்கும்.
----
(Visitor Counter : 128
மனித வள மேம்பாட்டு அமைச்சகம்
இளநிலை படிப்புகளுக்கான, தேசிய தகுதி மற்றும் நுழைவுத் தேர்வான நீட் தேர்வு ஒத்திவைக்கப்பட்டதாக வெளியான அறிவிப்பு போலியானது என, தேசிய தேர்வு முகமை தெளிவுபடுத்தியுள்ளது
இளநிலை மருத்துவ பட்டப் படிப்புகளுக்கான, தேசிய தகுதி மற்றும் நுழைவுத் தேர்வான நீட் தேர்வு ஒத்திவைக்கப்பட்டதாக 15.06.2020 தேதியிட்டு சமூக ஊடகங்களிலும், பிற ஆதாரங்களிலும் வெளியான தகவல் போலியானது என தேசிய தேர்வு முகமை தெளிவுபடுத்தியுள்ளது.
இந்த விவகாரத்தை தீவிரமாக எடுத்துக்கொண்டுள்ள தேசிய தேர்வு முகமை, விண்ணப்பதாரர்கள், பெற்றோர்கள் மற்றும் பொதுமக்களை திசைதிருப்பும் வகையில், இதுபோன்ற போலியான அறிவிப்புகள் எங்கிருந்து, யாரால் வெளியிடப்பட்டன என்பது குறித்து விசாரணை மேற்கொண்டுள்ளது. இதுபோன்ற தகவல்களைப் பரப்பும் சமூக விரோதிகள் மீது கடும் நடவடிக்கை எடுக்கப்படுமென்றும் எச்சரிக்கை விடப்பட்டுள்ளது.
தேசிய தேர்வு முகமை அல்லது சம்பந்தப்பட்ட அமைப்புகளால் இதுபோன்ற முடிவு எதுவும் இதுநாள்வரை எடுக்கப்படவில்லை என்றும், அனைத்து விண்ணப்பதாரர்கள், பெற்றோர்கள் மற்றும் பொதுமக்களுக்கு தெரிவிக்கப்படுகிறது. இதுபோன்று திசைதிருப்பக்கூடிய தகவல்கள் குறித்து பொதுமக்கள் கவனமாக இருப்பதுடன், தேசிய தேர்வு முகமையின் அதிகாரப்பூர்வ இணையதளங்களான www.nta.ac.in மற்றும் ntaneet.nic.in ஆகியவற்றில் வெளியாகும் தகவல்களை மட்டும் அதிகாரப்பூர்வமாக எடுத்துக்கொள்ளுமாறும் கேட்டுக்கொள்ளப்படுகிறது.
தேசிய தேர்வு முகமையால் கடைசியாக 11 மே 2020 அன்று வெளியிடப்பட்ட அதிகாரப்பூர்வ அறிவிப்பை, தேர்வு முகமையின் https://data.nta.ac.in/Download/Notice/Notice 20200511063520 என்ற இணையதளத்தில் பி.டி.எப் வடிவில் பெற்றுக் கொள்ளலாம்.
எனவே, விண்ணப்பதாரர்கள், அவர்களது பெற்றோர் மற்றும் சாதாரண பொதுமக்கள், www.nta.ac.in ntaneet.nic.in-ல் வெளியாகும் அதிகாரப்பூர்வ தகவல்களை மட்டும் சரிபார்த்துக் கொள்ளுமாறு கேட்டுக் கொள்ளப்படுகின்றனர்.
பிரதமர் அலுவலகம்
பிரேசிலில் நடைபெறும் டெப்லிம்பிக்ஸ் 2021-ல் பங்கேற்கும் திறமை மிக்க தடகள வீரர்களுக்கு பிரதமர் வாழ்த்து
பிரேசிலில் இன்று துவங்கும் செவித்திறன் அற்றோருக்கான 2021 டெப்லிம்பிக் விளையாட்டுப் போட்டிகளில் பங்கேற்கும் திறமை மிக்க தடகள வீரர்களுக்கு பிரதமர் திரு நரேந்திர மோடி நல்வாழ்த்துக்களைத் தெரிவித்துக் கொண்டுள்ளார். விளையாட்டுப் போட்டிகளுக்கு புறப்படுவதற்கு முன்பு, தேசிய போர் நினைவுச் சின்னத்திற்கு அவர்கள் சென்று பார்வையிட்டது உண்மையிலேயே தம்மை நெகிழச் செய்ததாக அவர் கூறியுள்ளார்.
பிரதமர் தமது சுட்டுரை செய்தியில் கூறியிருப்பதாவது;
"இன்று தொடங்கும் #Deaflympics2021 -ல் இந்தியா நமது குழுவை உற்சாகப்படுத்துகிறது. நமது திறமையான விளையாட்டு வீரர்கள் அனைவருக்கும் வாழ்த்துக்கள்.
விளையாட்டு போட்டிக்கு புறப்படுவதற்கு முன் தேசிய போர் நினைவகத்தைப் பார்வையிட்ட அவர்களின் செயல் என்னை மிகவும் கவர்ந்தது."
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலை கட்டமைப்புத் துறையில் தொழில்நுட்ப ஒத்துழைப்பு : ஆஸ்திரியாவுடன் ஒப்பந்தம்
சாலை கட்டமைப்புத் துறையில் தொழில்நுட்ப ஒத்துழைப்புக்காக ஆஸ்திரியாவின் புத்தாக்க மற்றும் தொழில்நுட்பத் துறையுடன், மத்திய சாலைப் போக்குவரத்து மற்றும் நெடுஞ்சாலைத்துறை அமைச்சகம் இன்று புரிந்துணர்வு ஒப்பந்தம் செய்து கொண்டுள்ளது.
சாலைப் போக்குவரத்துத் துறையில், வலுவான இருதரப்பு ஒத்துழைப்பை உருவாக்குவதுதான் இந்த ஒப்பந்தத்தின் நோக்கம்.
எலக்ட்ரானிக் சுங்கச் சாவடி, சுரங்கப் பாதை கண்காணிப்பு முறை, புவி வரைபட கண்காணிப்பு, நிலச்சரிவு பாதுகாப்பு நடவடிக்கை என நவீன தொழில்நுட்பங்கள் ஆஸ்திரியாவிடம் உள்ளது.
சாலைப் போக்குவரத்துத் துறையில், இந்தியா-ஆஸ்திரியா இடையேயான ஒத்துழைப்பானது இருதரப்பு சாலைப் பாதுகாப்பை மேம்படுத்த உதவும்.
இந்த ஒப்பந்தத்தில், மத்திய சாலைப் போக்குவரத்து மற்றும் நெடுஞ்சாலைத்துறை அமைச்சக கூடுதல் செயலாளர் திரு கே.சி.குப்தா, ஆஸ்திரிய தூதர் பிரிஜிட் ஒபின்செர்-வால்ச்சோபர் ஆகியோர் கையெழுத்திட்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1679441
-----
(Visitor Counter : 115
பொருளாதார விவகாரங்களுக்கான மத்திய அமைச்சரவைக் குழு
தேசிய ஏற்றுமதி காப்பீட்டு கணக்கு அறக்கட்டளைக்கு தொகுப்பு நிதி அளிக்க அமைச்சரவை ஒப்புதல்
தேசிய ஏற்றுமதி காப்பீடு கணக்கு அறக்கட்டளைக்கு ரூ. 1000 கோடி மானிய உதவி  அளிக்க பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவை குழு கூட்டத்தில் ஒப்புதல் அளிக்கப்பட்டுள்ளது.
2017-18 முதல் 2019-20 வரையிலான மூன்று ஆண்டுகளுக்கு இந்த தொகுப்பு நிதி பயன்படுத்தப்படும். 2017-18ம் ஆண்டு ரூ. 400 கோடி ஏற்கனவே பெறப்பட்டுள்ளது. 2018-19 மற்றும் 2019-20 ஆண்டுகளுக்கு தலா ரூ. 300 கோடி தேசிய ஏற்றுமதி காப்பீட்டு கணக்கு அறக்கட்டளைக்கு அளிக்கப்படும்.
இந்த தொகுப்பு நிதி தேசிய ஏற்றுமதி காப்பீட்டு கணக்கு அறக்கட்டளை நாட்டில் இருந்து உத்தி பூர்வமான மற்றும் தேசிய முக்கியத்துவம் வாய்ந்த திட்டங்கள் ஏற்றுமதிக்கு ஆதரவளிக்க வலுப்படுத்தும்.
பிரதமர் அலுவலகம்
ஸ்வாமித்வா திட்டத்தின் கீழ் சொத்து அட்டைகள் வழங்கும் நிகழ்ச்சி: பிரதமர் அக்டோபர் 11-ம் தேதி தொடக்கம்
இந்திய கிராமங்களில் மாற்றத்தை ஏற்படுத்தவும், மற்றும் பல லட்சக்கணக்கான இந்தியர்களுக்கு அதிகாரம் வழங்கும் வகையிலும் ஸ்வாமித்வா திட்டத்தின் கீழ் சொத்து அட்டைகளை பயனாளிகளுக்கு நேரடியாக வழங்கும் முக்கிய நிகழ்வை பிரதமர் திரு.நரேந்திர மோடி காணொலி காட்சி மூலம் அக்டோபர் 11-ம்தேதி தொடங்கி வைக்கிறார்.
மொபைல் போன்கள் வழியே அனுப்பப்படும் குறுஞ்செய்தி இணைப்பின் வழியே சொத்து அட்டைகளை பதிவிறக்கம் செய்து கொள்ளும் வசதியை, ஒரு லட்சம் சொத்து உடமையாளர்கள் பெறும் வசதி தொடங்கப்பட உள்ளது. அதன்பின் சம்பந்தப்பட்ட மாநில அரசுகளின் சார்பில் சொத்து அட்டைகள் நேரடியாக வழங்கப்படும். கர்நாடகாவில் 2, உத்தரகாண்ட்டில் 50, மத்தியபிரதேசத்தில் 44, மகாராஷ்டிராவில் 100, ஹரியாணாவில் 221, உத்தர பிரதேசத்தில் 346 என 6 மாநிலங்களின் 763 கிராமங்களைச் சேர்ந்தவர்கள் இத்திட்டத்தின் மூலம் பயன் பெறுகின்றனர். மகாராஷ்டிரா மாநிலத்தைத்தவிர மேற்குறிப்பிட்ட இதர மாநிலங்களைச் சேர்ந்த பயனாளிகள் ஒரு நாளுக்குள் சொத்து அட்டைகளை பெறுவார்கள். சொத்து அட்டைகள் வழங்க குறைந்த பட்சத்தொகையை வசூலிக்கும் ஒரு முறையை மகாராஷ்டிரா அரசு தொடங்க உள்ளதால், இந்த திட்டம்அந்த மாநிலத்தில் தொடங்குவதற்கு ஒரு மாதம் ஆகும்.
கடன் பெறவோ அல்லது இதர நிதி பயன்பாடுகளுக்காகவோ கிராம மக்கள், தங்களது சொத்துகளை, ஒரு நிதி சொத்தாக உபயோகிப்பதற்கு இந்த நடவடிக்கை வழி வகுக்கும். தவிர, பல லட்சக்கணக்கிலான கிராம சொத்து உடமையாளர்கள் பயன் அடையும் வகையில் மிகவும் நவீன முறையிலான தொழில்நுட்பத்துடன் கூடிய இதுபோன்ற பெரிய அளவிலான நடைமுறை இதுவரை இல்லாத வகையில் முதன் முறையாக மேற்கொள்ளப்படுகிறது.
இந்த நிகழ்வின்போது பிரதமர் சில பயனாளிகளுடன் உரையாட உள்ளார். மத்திய பஞ்சாயத்து ராஜ் அமைச்சரும் இந்த நிகழ்வில் பங்கேற்க உள்ளார். இந்த நிகழ்வு அக்டோபர் 11ம் தேதி காலை 11 மணிக்குத் தொடங்கும்.
மேலும் விவரங்களுக்கு இந்த ஆங்கில செய்தியை பார்க்கவும்;
https://pib.gov.in/PressReleasePage.aspx?PRID=1663022
----
(
சிறப்பு சேவைகள் மற்றும் கட்டுரைகள்
ஆவடி படைக்கல வாகன ஆராய்ச்சி மற்றும் மேம்பாட்டு நிறுவனத்தில் ஊழல் தடுப்பு விழிப்புணர்வு வாரம்
சென்னையை அடுத்த ஆவடியில் உள்ள படைக்கல வாகன ஆராய்ச்சி மற்றும் மேம்பாட்டு நிறுவனத்தில்  ஊழல் தடுப்பு விழிப்புணர்வு வாரத்தையொட்டி ஒவ்வொரு ஆண்டும் விழிப்புணர்வு நிகழ்ச்சிகள் நடத்தப்பட்டு வருகின்றன. ஊழலுக்கு எதிரான போராட்டம் குறித்து ஊழியர்களிடையே விழிப்புணர்வை ஏற்படுத்தும் பொது நிர்வாகத்தின் ஒருங்கிணைப்பை உறுதி செய்யவும், இது கடைபிடிக்கப்படுகிறது. இந்த ஆண்டு ஊழல் தடுப்பு விழிப்புணர்வு வாரத்தின் கருப்பொருள் “வளர்ச்சியடைந்த நாடாக மாற ஊழலற்ற இந்தியா” என்பதாகும். ஆவடியில் உள்ள படைக்கல வாகன ஆராய்ச்சி மற்றும் மேம்பாட்டு நிறுவனத்தில் அக்டோபர் 31ம் தேதி முதல் நவம்பர் 6ம் தேதி வரை ஊழல் தடுப்பு விழிப்புணர்வு வாரம் கடைபிடிக்கப்படுகிறது.
இதன் ஒரு பகுதியாக, இன்று  நடைபெற்ற நிகழ்ச்சியில் ஆவடி மாநகர காவல் துறை ஆணையாளர் திரு சந்தீப் ராய் ரத்தோர், ஆவடி படைக்கல நிறுவனத்தின் ஊழியர்களிடையே “லஞ்ச ஒழிப்பு, ஊழல் மற்றும் நேர்மை”  என்ற தலைப்பில் உரையாற்றினார். நிர்வாகத்தில் வெளிப்படைத்தன்மை, நேர்மை மற்றும் ஒருங்கிணைப்பின் அவசியம் குறித்து எடுத்துரைத்த அவர், ஊழலை தடுக்க வலுவான நிர்வாக நடைமுறைகளை உருவாக்க வேண்டியதன் அவசியத்தை வலியுறுத்தினார். மாணவர்கள் மற்றும் குழந்தைகளின் மனதில் சிறுவயதிலேயே நேர்மையின் அவசியத்தை விதைப்பதில் பெற்றோர் மற்றும் ஆசிரியர்களின் பங்கு குறித்தும் அவர் எடுத்துரைத்தார்.
ஊழல் தடுப்பு விழிப்புணர்வு வாரத்தையொட்டி ஆவடி படைக்கல வாகன ஆராய்ச்சி மற்றும் மேம்பாட்டு நிறுவனத்தின் ஊழியர்களுக்கு விழிப்புணர்வு துண்டு பிரசுரங்கள் விநியோகிக்கப்பட்டன. முன்னதாக, நிறுவனத்தின் இயக்குனர் திரு வி பாலமுருகன் தொடக்க உரையாற்றினார். இணை இயக்குனர், மூத்த விஞ்ஞானிகள், அதிகாரிகள் மற்றும் ஊழியர்கள் இந்த நிகழ்ச்சியில் கலந்துகொண்டனர்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 பாதிப்புகளின் அதிகரிப்பை தொடர்ந்து 12 மாநிலங்களுடன் உயர்மட்ட கூட்டத்தை மத்திய சுகாதார செயலாளர் நடத்தினார்
அதிகளவில் கொவிட்-19 பாதிப்புகளை பதிவு செய்து வரும் 12 மாநிலங்கள் மற்றும் யூனியன் பிரதேசங்களுடனான உயர்மட்ட ஆய்வுக் கூட்டம் ஒன்றுக்கு மத்திய சுகாதார செயலாளர் திரு ராஜேஷ் பூஷன் தலைமை வகித்தார்.
இம்மாநிலங்களின் கூடுதல் தலைமை செயலாளர்கள், சுகாதாரம் மற்றும் குடும்ப நலத்துறை முதன்மை செயலாளர்கள், அதிகம் பாதிக்கப்பட்டுள்ள 46 மாவட்டங்களின் ஆட்சியர்கள் மற்றும் நகராட்சி ஆணையர்கள் இக்கூட்டத்தில் கலந்து கொண்டனர்.
மகாராஷ்டிரா, குஜராத், ஹரியானா, தமிழ்நாடு, சத்திஷ்கர், மத்தியப் பிரதேசம், மேற்கு வங்கம், தில்லி, ஜம்மு & காஷ்மீர், கர்நாடகா, பஞ்சாப் மற்றும் பிகார் ஆகியவை கூட்டத்தில் பங்கேற்ற மாநிலங்கள் ஆகும். நிதி ஆயோக் உறுப்பினர்  டாக்டர் வி கே பாலும் இதில் கலந்து கொண்டார்.
இம்மாதத்தில் நாடு முழுவதும் பதிவான 71 சதவீத தொற்றுகள் மற்றும் 69 சதவீத உயிரிழப்புகள் 46 மாவட்டங்களில் பதிவாகியுள்ளன. கொவிட் தொற்றை கட்டுப்படுத்துவதற்காக கூட்டத்தின் போது ஐந்து முனை யுக்தி ஒன்று வகுக்கப்பட்டது.
பரிசோதனைகளை மிக அதிகளவில் நடத்துதல்: பாதிக்கப்பட்டவர்களை உடனுக்குடன் தனிமைப்படுத்தி அவர்களின் தொடர்புகளை கண்டறிதல்; பொது மற்றும் தனியார் சுகாதார வளாகங்களை மீண்டும் தயார்நிலையில் வைத்தல்; சரியான கொவிட் நடத்தை விதிமுறையை உறுதி செய்தல்; மற்றும் அதிகளவில் பாதிப்புகளை பதிவு செய்து வரும் மாவட்டங்களில் தடுப்பு மருந்து வழங்குவதற்கான இலக்கு சார்ந்த அணுகுமுறை ஆகியவையே இந்த ஐந்து முனை யுக்தி ஆகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1708061
-----
(Visitor Counter : 181